Grupp ta’ 35 tifel u tifla mill-kumpanija Stagecoach se jirrappreżentaw lil Malta fil-produzzjoni Matilda fuq il-palk ewlieni fil-Eurodisney ta’ Pariġi. It-tfal ngħażlu waqt proċess diffiċli li fih kellhom jesebixxu it-talenti u l-ħiliet tagħhom waqt sensiela ta’ provi li saru f’Malta u f’ Pariġi quddiem grupp ta’ esperti internazzjonali. Huma irnexxielhom impressjonaw lill-ġurija fil-kant; iż-żfin u r-reċtar. Fl-iskola li jmexxi Edward Mercieca jattendu mal-500 tifel u tifla. Filwaqt li jirrikonoxxi li l-opportunitajiet għat-tfal u ż-żagħżagħ huma limitati lokalment, jemmen li l-livell qiegħed jitjieb u hemm min anki saħansitra qed ikompli jispeċjalizza lil hinn minn xtutna fi skejjel prestġjużi. Il-produzzjoni Matilda hija l-istorja ta’ tifla b’ħiliet maġiċi li ssawwar l-immaġinazzjoni tal-awtur popolari tat-tfal Roald Dahl.